哭妹貞娘節烈
作者：鄭君老
朝代：宋

paragraphs: 哀哉吾妹兮，生不逢時。
痛哉吾妹兮，死此亂離。
灰塵漲空兮，鐵騎南馳。
旌旗蔽野兮，日色無輝。
兇徒蜂起兮，濁亂民彝。
恣行劫掠兮，四野傷悲。
我妹遇茲兮，尚在閨闈。
若逃患難兮，計無可爲。
恐被污辱兮，决死無疑。
一刀自刎兮，澌血淋漓。
死仆於床兮，不變容儀。
刀不落地兮，手尚堅持。
英烈如生兮，人誰敢欺。
嗟我獨生兮，於世何裨。
汝危莫援兮，恨無窮期。
悠悠我思兮，泣涕漣如。
人皆有死兮，特出異宜。
哀哉痛哉兮，噫嘻。
獨存汝名兮，萬古無遺。